CELEX: 32011R1216
Language: mt
Date: 2011-11-24
Title: Regolament ta’ Implimentazzjoni tal-Kummissjoni (UE) Nru 1216/2011 tal- 24 ta’ Novembru 2011 li jemenda r-Regolament tal-Kummissjoni Nru 691/2010 li jistabbilixxi skema ta' prestazzjoni għal servizzi ta' navigazzjoni bl-ajru u funzjonijiet tan-netwerk  Test b’relevanza għaż-ŻEE

25.11.2011   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 310/3
               
            REGOLAMENT TA’ IMPLIMENTAZZJONI TAL-KUMMISSJONI (UE) Nru 1216/2011
      tal-24 ta’ Novembru 2011
      li jemenda r-Regolament tal-Kummissjoni Nru 691/2010 li jistabbilixxi skema ta' prestazzjoni għal servizzi ta' navigazzjoni bl-ajru u funzjonijiet tan-netwerk
      (Test b’relevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 549/2004 tal-Parlament Ewropew u tal-Kunsill tal-10 ta’ Marzu 2004 li jippreskrivi l-qafas għall-ħolqien tal-Ajru Uniku Ewropew (ir-Regolament qafas) (1) u b’mod partikolari l-Artikolu 11 tiegħu,
      Billi:
      
                  (1)
               
               
                  Ir-Regolament tal-Kummissjoni (UE) Nru 691/2010 li jistabbilixxi skema ta' prestazzjoni għas-servizzi tan-navigazzjoni bl-ajru u għall-funzjonijiet tan-netwerk u li jemenda r-Regolament (KE) Nru 2096/2005 li jistabbilixxi rekwiżiti komuni għall-forniment ta’ servizzi ta’ navigazzjoni bl-ajru (2), jistipula l-Indikaturi ta' Prestazzjoni Ewlenin (Key Performance Indicators (KPI) u miri vinkolanti dwar l-oqsma ta' prestazzjoni ewlenin tas-sikurezza, l-ambjent, il-kapaċità u l-kost-effiċjenza.
               
            
                  (2)
               
               
                  L-iffisar tal-miri tal-indikaturi ta' prestazzjoni ewlenin tas-sikurezza għall-blokk nazzjonali jew funzjonali tal-ispazju tal-ajru (functional airspace block - FAB) stabbilita fl-Anness 1 għar-Regolament (UE) nru 691/2010, jinkludi: l-effikaċja tal-ġestjoni tas-sikurezza kif imkejla b'metodoloġija bbażata fuq il-Qafas tal-Istħarriġ tal-Maturità tas-Sikurezza tal-ATM; l-applikazzjoni tal-klassifikazzjoni tal-gravità tal-Għodda għall-Analiżi tar-Riskju li tippermetti rapportar armonizzat tal-evalwazzjoni tal-gravità tal-Ksur Minimu tas-Separazzjoni, tal-Inkursjonijiet fuq ir-Runway u tal-Avvenimenti Tekniċi Speċifiċi tal-ATM; u r-rapportar ta' kultura ġusta.
               
            
                  (3)
               
               
                  Skont l-Anness 1 għar-Regolament (UE) Nru 691/2010, dawk il-KPIs tas-sikurezza għandhom ikunu żviluppati aktar flimkien mal-Kummissjoni, l-Istati Membri, l-Aġenzija Ewropea tas-Sigurtà tal-Avjazzjoni (EASA) u l-Organizzazzjoni għas-Sikurezza tan-Navigazzjoni bl-Ajru (Eurocontrol), u għandhom ikunu adottati mill-Kummissjoni qabel l-ewwel perjodu ta' referenza.
               
            
                  (4)
               
               
                  Għal dan l-għan, il-Kummissjoni waqqfet Grupp ta' Ħidma li jikkonsisti minn rappreżentanti tal-EASA, tal-Eurocontrol u tal-Kummissjoni (magħrufa bħala l-“E3-Task Force”). Dak il-grupp ta' ħidma pproduċa rapport tekniku intitolat “Metrics for Safety Key Performance Indicators for the Performance Scheme” (Metrika għall-Indikaturi ta' Prestazzjoni Ewlenin tas-Sikurezza għall-Iskema ta' Prestazzjoni) Dak ir-rapport kien żviluppat iktar abbażi tal-kummenti li waslu mill-Istati Membri u mill-partijiet konċernati u jikkostitwixxi l-kunċett tekniku għal dan ir-Regolament u għall-Mezzi Aċċettabbli ta' Konformità (Acceptable Means of Compliance - AMC) u l-Materjal ta' Gwida (Guidance Material - GM) assoċjati tiegħu.
               
            
                  (5)
               
               
                  Xogħol li diġà sar fir-rigward ta' inizjattivi oħra bħall-Pjan ta' Azzjoni tas-Sikurezza tal-EASA u l-Istrument għall-Analiżi tar-Riskju u l-Qafas tal-Istħarriġ ta' Maturità ta' Sikurezza tal-Eurocontrol għandhom ikunu kkunsidrati fl-iżvilupp tal-KPIs tas-sikurezza.
               
            
                  (6)
               
               
                  L-esperjenza miksuba mill-implimentazzjoni gradwali tal-iskema ta' prestazzjoni turi li ż-żmien allokat għall-Kummissjoni għall-valutazzjoni tal-miri ta' prestazzjoni riveduti għandhom jiżdiedu fid-dawl tax-xogħol iġġenerat mill-valutazzjoni ddettaljata tal-pjanijiet ta' prestazzjoni u sabiex isir id-djalogu neċessarju mal-awtoritajiet superviżorji nazzjonali u biex tkun żgurata ġustifikazzjoni xierqa tar-riżultati tal-valutazzjoni.
               
            
                  (7)
               
               
                  Għaldaqstant, ir-Regolament (UE) Nru 691/2010 għandu jiġi emendat skont dan.
               
            
                  (8)
               
               
                  Il-miżuri stipulati f’dan ir-Regolament huma skont l-opinjoni tal-Kumitat dwar Ajru Uniku,
               
            ADOTTAT DAN IR-REGOLAMENT:
      Artikolu 1
      Ir-Regolament (KE) Nru 691/201 huwa emendat kif ġej:
      
                  (1)
               
               
                  L-Artikolu 14 huwa emendat kif ġej:
                  
                              (a)
                           
                           
                              Fil-paragrafu 1, il-kelma “xahrejn” hija sostitwita b' “erba' xhur”;
                           
                        
                              (b)
                           
                           
                              Fil-paragrafu 2, il-kelma “xahrejn” hija sostitwita b' “erba' xhur”;
                           
                        
                              (c)
                           
                           
                              Fil-paragrafu 3, il-kelma “xahrejn” hija sostitwita b' “erba' xhur”;
                           
                        
            
                  (2)
               
               
                  F'Anness I, il-punt 1 tat-Taqsima 2 huwa sostitwit b'dan li ġej:
                  “1.   INDIKATURI TA’ PRESTAZZJONI EWLENIN TAS-SIKUREZZA
                  
                           
                              (a)
                           
                           
                              L-ewwel KPI tas-sikurezza nazzjonali/tal-FAB għall-ewwel perjodu ta' referenza għandu jkun l-effikaċja tal-ġestjoni tas-sikurezza kif imkejla b’metodoloġija bbażata fuq il-Qafas tal-Istħarriġ tal-Maturità tas-Sikurezza tal-ATM.
                              Fir-rigward tal-Istati Membri u l-awtoritajiet superviżorji nazzjonali tagħhom u l-fornituri tas-servizzi ta' navigazzjoni bl-ajru, iċċertifikati biex jipprovdu servizzi tat-traffiku tal-ajru, jew servizzi ta' komunikazzjoni, navigazzjoni u sorveljanza, dan il-KPI għandu jkun imkejjel bil-livell ta' implimentazzjoni tal-Objettivi ta' Ġestjoni li ġejjin:
                              
                                          —
                                       
                                       
                                          Politika u objettivi tas-sikurezza;
                                       
                                    
                                          —
                                       
                                       
                                          Ġestjoni tar-riskju tas-sikurezza;
                                       
                                    
                                          —
                                       
                                       
                                          Assigurazzjoni tas-sikurezza;
                                       
                                    
                                          —
                                       
                                       
                                          Promozzjoni tas-sikurezza;
                                       
                                    
                                          —
                                       
                                       
                                          Kultura tas-Sikurezza.
                                       
                                    
                        
                           
                              (b)
                           
                           
                              It-tieni KPI tas-sikurezza nazzjonali/FAB għall-ewwel perjodu ta' referenza għandu jkun l-applikazzjoni tal-klassifikazzjoni tal-gravità li tidher hawn taħt ibbażata fuq il-metodoloġija tal-Għodda għall-Analiżi tar-Riskju, għar-rapportar ta', bħala minimu, tliet kategoriji ta' okkorrenzi: il-Ksur Minimu tas-Separazzjoni, l-Inkursjonijiet fuq ir-Runway u l-Avvenimenti Tekniċi Speċifiċi tal-ATM fiċ-Ċentri ta' Kontroll tat-Traffiku tal-Ajru kollha u fl-ajruporti. L-Istati Membri jistgħu jiddeċiedu li ma japplikawx il-metodu f’ajruporti b’inqas minn 50 000 moviment kummerċjali tat-trasport tal-ajru fis-sena.
                              Meta jirrapportaw l-okkorrenzi ta' hawn fuq, l-Istati Membri u l-fornituri tas-servizzi tan-navigazzjoni tal-ajru għandhom jużaw il-klassifikazzjoniijiet gravità li ġejjin:
                              
                                          —
                                       
                                       
                                          Inċident serju.
                                       
                                    
                                          —
                                       
                                       
                                          Inċident kbir
                                       
                                    
                                          —
                                       
                                       
                                          Inċident sinifikanti
                                       
                                    
                                          —
                                       
                                       
                                          L-ebda effett fuq is-sikurezza
                                       
                                    
                                          —
                                       
                                       
                                          Mhux determinat Pereżempju informazzjoni insuffiċjenti disponibbli, jew evidenza inkonklussiva jew konflinġenti pprekludiet din id-determinazzjoni.
                                       
                                    Ir-rapportar dwar l-applikazzjoni tal-metodu għandu jsir għal okkorrenzi individwali.
                           
                        
                           
                              (c)
                           
                           
                              It-tielet KPI tas-sikurezza nazzjonali/FAB għall-ewwel perjodu ta' referenza għandu jkun ir-rapportar mill-Istati Membri u l-fornituri tas-servizz tan-navigazzjoni tal-ajru tagħhom permezz ta' kwestjonarju stabbilit skont il-paragrafu (e), li jkejjel il-livell ta' preżenza u l-livell korrispondenti ta' nuqqas ta' kultura ġusta.
                           
                        
                           
                              (d)
                           
                           
                              Matul l-ewwel perjodu ta' referenza, mhu se jkun hemm l-ebda mira ta' prestazzjoni tas-sikurezza għall-UE kollha. Madankollu, l-Istati Membri jistgħu jistabbilixxu miri korrispondenti għal dawn il-KPIs tas-sikurezza.
                           
                        
                           
                              (e)
                           
                           
                              Sabiex ikunu ffaċilitati l-implimentazzjoni u l-kejl tal-KPIs tas-sikurezza, EASA – f'konsultazzjoni mal-Korp ta' Analiżi tal-Prestazzjoni – għandha tadotta qabel il-bidu tal-ewwel perjodu ta' referenza mezzi aċċettabbli ta' konformità u materjal ta' gwida f'konformità mal-proċedura adottata skont l-Artikolu 52 tar-Regolament (KE) Nru 216/2008.
                           
                        
                           
                              (f)
                           
                           
                              Il-Eurocontrol għandu jipprovdi b'mod puntwali, l-informazzjoni meħtieġa għall-iżvilupp tad-dokumenti msemmija fil-punt (e), inkluża mill-inqas l-ispeċifikazzjoni tal-metodoloġija tal-Għodda għall-Analiżi tar-Riskju u l-iżvilupp ulterjuri tagħha u d-dettalji tal-metodoloġija tal-Qafas tal-Istħarriġ tal-Maturità tas-Sikurezza u l-fatturi ta' kejl tiegħu.
                           
                        
                           
                              (g)
                           
                           
                              Il-kejl annwali tal-KPIs imsemmi fil-punti (a) u (c) (kwestjonarji dwar l-effettività tal-ġestjoni tas-sikurezza u l-kultura ġusta) minn awtoritajiet superviżorji nazzjonali u fornituri tas-servizzi tan-navigazzjoni bl-ajru għandhom ikunu rrapportati lill-EASA għas-sena preċedenti mill-awtoritajiet superviżorji nazzjonali qabel l-1 ta' Frar ta' kull sena. Dan il-kejl annwali għandu jintuża bħala kontribut għall-funzjonijiet ta' monitoraġġ deskritti fil-punti (h) u (i). L-awtoritajiet superviżorji nazzjonali għandhom jippreżentaw kwalunkwe bidla li sseħħ fil-kejl annwali tal-KPIs qabel ma jkun ippreżentat ir-rapport annwali ta' wara.
                           
                        
                           
                              (h)
                           
                           
                              L-awtoritajiet superviżorji nazzjonali għandhom jimmonitorjaw l-implimentazzjoni u l-kejl tal-KPIs tas-sikurezza mill-fornituri tas-servizzi tan-navigazzjoni bl-ajru, skont il-proċeduri għas-sorveljanza tas-sikurezza stabbiliti bir-Regolament ta' Implimentazzjoni tal-Kummissjoni (UE) Nru 1034/2011 (*).
                           
                        
                           
                              (i)
                           
                           
                              Fil-kuntest tal-ispezzjonijiet ta' standardizzazzjoni tagħha, l-EASA għandha timmonitorja l-implimentazzjoni u l-kejl tal-KPIs tas-sikurezza mill-awtoritajiet superviżorji nazzjonali skont il-metodi ta' ħidma msemmija fl-Artikolu 24 tar-Regolament (KE) Nru 216/2008. L-EASA għandha tinforma lill-Korp ta' Analiżi tal-Prestazzjoni bl-eżitu ta' dawn l-ispezzjonijiet.
                           
                        
                     (*)  ĠU L 271, 18.10.2011, p. 15.”"
						
               
            Artikolu 2
      Dan ir-Regolament għandu jidħol fis-seħħ fl-għoxrin (20) jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, l-24 ta’ Novembru 2011.
         
            
               Għall-Kummissjoni
            
            
               Il-President
            
            José Manuel BARROSO
         
      
      
         (1)  ĠU L 96, 31.3.2004, p. 1.
      
         (2)  ĠU L 201, 3.8.2010, p. 1.